
Képességfejlesztés lehetősége digitális eszközök segítségével

GYŐRE ILDIKÓ
Gál Ferenc Egyetem Pedagógiai Kar Szarvas
Képességfejlesztés lehetősége digitális eszközök segítségével
A szakdolgozatom témájának megválasztásakor azért döntöttem a digitális eszközök, és azok által történő készségfejlesztő oktatás kutatása mellett, mert ezt a területet olyan potenciálisan kiaknázatlan területnek tartom, mely méltatlanul nem kap elegendő teret még napjainkban sem, annak ellenére, hogy az oktatás, a számonkérés és számos egyéb területe is a pedagógiának ezt igényelné.
A kutatásom célja az volt, hogy bebizonyítsam, hogy a digitális oktató eszközök széleskörű felhasználási lehetőségei az oktató nevelő munka során lényegesen megkönnyítik az tanulókkal való együttműködést és segítik a tananyag tartós bevésődését. A dolgozathoz kapcsolódó kutatási munka során felmértem az általam tanított általános iskolai alsó tagozatos gyerekek esetén a digitális eszközök készségszintű használatát. Összehasonlítottam a digitális tábla oktató mechanikáját és hatékonyságát a hagyományos tárgyi eszközökkel történő oktatással. A szakmai kutatásom során a munkahelyem, a Szandaszőlősi Általános Iskola és Alapfokú Művészetoktatási Intézmény 3. évfolyamából választottam két azonos teljesítménymutatókkal rendelkező osztályt. Az egyik osztályt, mely 24 főből áll kineveztem kísérleti csoportnak, a másik osztályt, mely 22 főből áll pedig kontroll csoportnak.
A szakdolgozattal kapcsolatos szakirodalmi és szakmai kutatásom megkezdéséig úgy gondoltam, hogy XXI. századi pedagógusként nem jelenthet számomra gondot, hogy a tanóráimba beleépítsem a digitális technikát. Meg kell vallanom, hogy ez munkaigényes feladat, mely informatikai végzettségem ellenére nekem sem ment könnyen. Azonban a kutatásom eredményéből egyértelműen látszik, hogy a digitális technikák alkalmazása az oktatás során a diákok szempontjából szinte csak előnnyel, méghozzá jelentős teljesítményemelkedéssel jár.

